குல்பர்கா துவரம் பருப்பு

குல்பர்கா துவரம் பருப்பு (Gulbarga Tur Dal) என்பது இந்திய மாநிலமான கருநாடகாவில் பயிரிடப்படும் ஒரு துவரம் பருப்பு வகையாகும். இது குல்பர்கா மாவட்டத்தில் உள்ள ஆலண்ட், சின்சோலி, கலபுராகி (குல்பர்கா), அப்சல்பூர், சித்தாப்பூர், சேதம், ஜெவர்கி ஆகிய வட்டங்களிலும் யாத்கிர் மாவட்டத்தின் சோராபூர், சாப்பூர், யாத்கிர் வட்டங்களிலும் பொதுவானதாகவும் பரவலாகவும் பயிரிடப்படும் பயிராகும். இரண்டு மாவட்டங்களும் கலபுராகி கோட்டத்தின் கீழ் வருகின்றன. கருநாடகாவின் மொத்தத் துவரம் பருப்பு உற்பத்தியில் 60% கலபுரகி மாவட்டத்தில் விளைகின்றது. நாட்டின் மிகப்பெரிய துவரம் பருப்பு உற்பத்தியாளராகக் கருநாடக மாநிலம் உள்ளது. கலபுராகி மாவட்டத்தில் 3.7 இலட்சம் ஹெக்டேர் பகுதியில் இந்த பருப்பு பயிரிடப்படுகிறது. இது மொத்தப் பரப்பளவில் (9 இலட்சம்)  கிட்டத்தட்ட 41% ஆகும்.

இது புவிசார் குறியீடு பதிவின் கீழ், "'குல்பர்கா துவரம் பருப்பு'" என்று குறிப்பிடப்படுகிறது.

 பெயர் 
குல்பர்கா துர் தால் என்பது கலபுரகி மற்றும் யாத்கீர் மாவட்டங்களில் உள்ள ஒரு மதிப்புமிக்க விவசாய விளைபொருளாகும். இது குபர்கா பகுதியில் பயிரிடப்படுவதால் அப்பெயரிலேயே அழைக்கப்படுகிறது. கன்னட மாநில மொழியில் இது "கலபுராகி தொகரி பேலே" என்று அழைக்கப்படுகிறது. தோகரி என்றால் பட்டாணி என்றும், பேலே என்றால் பயறு என்றும் பொருள். உள்ளூரில் இது 'குல்யால்', 'சேப்பிள்' அல்லது 'பென்னூர்' என்றும் அழைக்கப்படுகிறது.

 விளக்கம் 
கருநாடகாவில் பயிரிடப்படும் பிற பயறு வகைகளுடன் ஒப்பிடும்போது, கலபுராகியில் கிடைக்கும் உள்ளூர் துவரம் பருப்பு தனித்துவமானது. இது ஒரு தனித்துவமான சுவை, நறுமணம், குறைந்த சமையல் காலம், நீண்ட நாள் கெட்டுப்போகாமல் தரத்துடன் இருப்பது போன்ற பண்புகளைக் கொண்டுள்ளது. இது இப்பகுதியின் மண்ணில் கால்சியம், பொட்டாசியம் நிறைந்து காணப்படுகிறது.

மாவட்டத்தின் காலநிலை ஒப்பீட்டளவில் வெப்பமாகவும் வறண்டதாகவும் உள்ளதுடன் வருடாந்திர மழைப்பொழிவு குறைவாக உள்ளது. இதுபோன்ற வறண்ட காலநிலையிலும், இப்பகுதியின் அதிக வளமான கருப்பு பருத்தி மண் துவரை சாகுபடிக்கு ஏற்றது. குல்பர்கா மாவட்டம் இதன் முக்கிய துவரம் பருப்பு உற்பத்தியின் காரணமாக 'கர்நாடகாவின் துவரைக் கிண்ணம்' என்று அழைக்கப்படுகிறது. இந்தப் பகுதியிலிருந்து தரமான துவரம் பருப்பு இந்தியாவின் பிற பகுதிகள், மாநிலங்களுக்கு விநியோகிக்கப்பட்டுச் சந்தைப்படுத்தப்படுகிறது.

கலபுராகியில் சுமார் 250 பருப்பு ஆலைகள் உள்ளன. இவை ஒரு நாளைக்கு 10000 முதல் 15000 கிலோ துவரை பதப்படுத்தும் திறன் கொண்டவை. குல்பர்கா துவரம் பருப்பின் இயற்பியல் பண்புகளில் ஆரஞ்சு-மஞ்சள் நிறம், சமைக்கும் போதும் அதற்குப் பின்னரும் இனிமையான நறுமணம் மற்றும் சமைக்கும்போது ஒரு சிறந்த அமைப்பு ஆகியவை அடங்கும். பிளவுபட்ட பருப்பு, உடையாத தெளிவான விளிம்புகளுடன் கவர்ச்சிகரமானதாக இருக்கிறது.Staff Reporter (10 January 2018). "GI tag for 'Gulbarga Tur Dal' in a month". The Hindu. Retrieved 12 January 2025.

 புவிசார் குறியீடு 
இது ஆகத்து 14, 2019 அன்று இந்திய அரசின் கீழ் உள்ள புவிசார் குறியீடுகள் பதிவேட்டில் புவிசார் குறியீடு தகுதியினைப் பெற்றது. இத்தகுதி 2027 செப்டம்பர் 25 வரை செல்லுபடியாகும்.

கருநாடக, வேளாண் அறிவியல் பல்கலைக்கழகம்  தோகரி அபிவிருத்தி மண்டல நிறுவனம், 'குல்பர்கா துவரம் பருப்பிற்கான புவிசார் பதிவை முன்மொழிந்தன. செப்டம்பர் 2017-இல் விண்ணப்பத்தைத் தாக்கல் செய்த பிறகு, சென்னையில் உள்ள புவிசார் குறியீடு பதிவேட்டில் 2019ஆம் ஆண்டில் துவரம் பருப்புக்குப் புவிசார் குறியீடு வழங்கப்பட்டது. இதனால் "குல்பர்கா துவரம் பருப்பு" என்ற பெயர் இப்பகுதியில் பயிரிடப்படும் துவரம் பருப்புக்கு மட்டுமே பிரத்தியேகமாக வழங்கப்பட்டது. இதனால் இது மகாராட்டிராவின் நவாபூர் துவரம் பருப்பு வகைக்குப் பிறகு இந்தியாவின் இரண்டாவது பட்டாணி வகையாகவும், கருநாடகாவின் புவிசார் குறியீட்டைப் பெற்ற 49ஆவது வகைப் பொருளாகவும் ஆனது.

புவிசார் குறியீடு துவரம் பருப்பின் சட்டவிரோத விற்பனை,  சந்தைப்படுத்தலிலிருந்து பாதுகாக்கிறது. மேலும் இதற்குச் சட்டப் பாதுகாப்பையும் தனித்துவமான அடையாளத்தையும் வழங்குகிறது.

 மேலும் காண்க 

 அட்டப்பாடி துவரை

 மேற்கோள்கள் 

பகுப்பு:குல்பர்கா மாவட்டம்
பகுப்பு:கர்நாடக பொருளாதாரம்
பகுப்பு:கர்நாடக சமையல்
பகுப்பு:இந்திய உணவுகள்